钦定古今图书集成/明伦汇编/氏族典/第144卷 > 元岩
## 钦定古今图书集成/明伦汇编/氏族典/第144卷 > 元岩

按《隋书元岩传》：“岩字君山，河南洛阳人也。父祯，魏敷
州刺史。岩好读书，不治章句，刚鲠有器局，以名节自
许。仕周，释褐宣威将军、武贲给事。大冢宰宇文护见
而器之，以为中外记室，累迁内史中大夫、昌国县伯。
宣帝嗣位，将诛乌丸轨，岩不肯署诏，御正颜之仪切
谏不入，岩进继之，脱巾顿颡，三拜三进。帝怒，使阉竖”
搏其面，遂废于家。高祖为丞相，加位开府、民部中大
夫。及受禅，拜兵部尚书，进爵平昌郡公，邑二千户。岩
性严重，明达世务，每有奏议，侃然正色，庭诤面折，无
所回避，上及公卿皆敬惮之。蜀王秀镇益州，拜岩为
益州总管长史。岩为人，每循法度，蜀中狱讼，岩所裁
断，莫不悦服。十三年，卒官。